
ΠΡΟΤΑΣΕΙΣ
Η Επιτροπή Πολιτικών Ελευθεριών, Δικαιοσύνης και Εσωτερικών Υποθέσεων καλεί την Επιτροπή Ελέγχου του Προϋπολογισμού, που είναι αρμόδια επί της ουσίας, να συμπεριλάβει στην πρόταση ψηφίσματός της τις ακόλουθες προτάσεις:
1.	εκφράζει ικανοποίηση για το γεγονός ότι το Ελεγκτικό Συνέδριο χαρακτήρισε νόμιμες και κανονικές, από κάθε ουσιώδη πλευρά, τις υποκείμενες πράξεις των ετήσιων λογαριασμών του Οργανισμού Θεμελιωδών Δικαιωμάτων της Ευρωπαϊκής Ένωσης (FRA) για το οικονομικό έτος 2022· σημειώνει την παρατήρηση του Ελεγκτικού Συνεδρίου σχετικά με τα επαναλαμβανόμενα υψηλά ποσοστά μεταφορών πιστώσεων που σχετίζονται με επιχειρησιακές δραστηριότητες, ύψους 6,4 εκατομμυρίων EUR (26 %) από τις διαθέσιμες πιστώσεις αναλήψεων υποχρεώσεων του 2022 στο 2023· επισημαίνει την παρατήρηση του Ελεγκτικού Συνεδρίου ότι τα επαναλαμβανόμενα υψηλά ποσοστά μεταφορών αντιβαίνουν στην αρχή της ετήσιας διάρκειας του προϋπολογισμού και είναι ενδεικτικά των διαρθρωτικών ζητημάτων στη διαδικασία του προϋπολογισμού και στον κύκλο εκτέλεσης του προϋπολογισμού· σημειώνει την απάντηση του FRA, σύμφωνα με την οποία το συγκεκριμένο πλαίσιο εντός του οποίου λειτουργεί ο FRA δυσχεραίνει την ανάληψη επιχειρησιακών δαπανών νωρίτερα εντός του έτους και είναι δύσκολο να αποφευχθούν πλήρως οι μεταφορές πιστώσεων· τονίζει ότι ο FRA διατηρεί καλή εκτέλεση του προϋπολογισμού, με αποτέλεσμα υψηλότερο από 99 % κατά την τελευταία δεκαετία·
2.	σημειώνει με ικανοποίηση τη βοήθεια του FRA για τον εντοπισμό τάσεων στους τομείς της καταπολέμησης των διακρίσεων, της τεχνητής νοημοσύνης, καθώς και τη συμβολή του στη βελτίωση της θέσπισης και της εφαρμογής της νομοθεσίας μέσω της παροχής νομοθετικών και πολιτικών συμβουλών σε θέματα όπως τα δικαιώματα των παιδιών, τα δικαιώματα των θυμάτων, η καταπολέμηση της τρομοκρατίας, του ρατσισμού και του αντισημιτισμού, οι εθνικές μειονότητες, τα άτομα ΛΟΑΤΚΙ και άλλες ευάλωτες ομάδες και η προστασία των δεδομένων· 
3.	αναγνωρίζει την ταχεία αντίδραση του FRA στη ρωσική εισβολή στην Ουκρανία, καθώς μεταξύ άλλων αποτελεί έναν από τους πρώτους οργανισμούς της ΕΕ στα σύνορα, παρακολουθεί την κατάσταση, συνέταξε έκθεση και δύο δελτία και πραγματοποιεί διαδικτυακή έρευνα· εκφράζει την ικανοποίησή του για την έγκαιρη ανταπόκριση του FRA σε αναδυόμενα ζητήματα θεμελιωδών δικαιωμάτων, όπως οι γενικές κατευθυντήριες γραμμές του FRA στην έκθεσή του με τίτλο «Δημιουργία εθνικών ανεξάρτητων μηχανισμών για την παρακολούθηση της συμμόρφωσης με τα θεμελιώδη δικαιώματα στα εξωτερικά σύνορα της ΕΕ»· παροχή βοήθειας στα κράτη μέλη της ΕΕ προκειμένου να θεσπίσουν ή να ενισχύσουν τους εθνικούς μηχανισμούς για την παρακολούθηση της συμμόρφωσης με τα θεμελιώδη δικαιώματα, με διασφαλίσεις για την εγγύηση της ανεξαρτησίας των μηχανισμών· υπενθυμίζει ότι το διεθνές δίκαιο απαιτεί μεταχείριση χωρίς διακρίσεις για όλους τους πρόσφυγες·
4.	εκφράζει την ικανοποίησή του για τις συνεχείς πρωτοβουλίες του FRA για την προώθηση συνεργειών μεταξύ των οργανισμών της ΕΕ και τον συντονιστικό του ρόλο σε μια σειρά πρωτοβουλιών με το δίκτυο των οργανισμών ΔΕΥ, μεταξύ άλλων για την προστασία των δεδομένων και την έμφυλη βία· σημειώνει με ικανοποίηση τη στενή συνεργασία με τον Ευρωπαϊκό Οργανισμό Συνοριοφυλακής και Ακτοφυλακής (Frontex), και συγκεκριμένα τη συμπροεδρία του συμβουλευτικού φόρουμ του Frontex και τη συμμετοχή του ως εμπειρογνώμονα σε θέματα θεμελιωδών δικαιωμάτων στις συνεδριάσεις του διοικητικού συμβουλίου του Frontex· εκφράζει την ικανοποίησή του για την παροχή μαθημάτων κατάρτισης στον Οργανισμό της Ευρωπαϊκής Ένωσης για την Κατάρτιση στον Τομέα της Επιβολής του Νόμου (CEPOL), στον Frontex και στον Οργανισμό της Ευρωπαϊκής Ένωσης για τη Λειτουργική Διαχείριση Συστημάτων ΤΠ Μεγάλης Κλίμακας στον Χώρο Ελευθερίας, Ασφάλειας και Δικαιοσύνης (eu-LISA) σχετικά με τα θεμελιώδη δικαιώματα και τη χρήση συστημάτων ΤΠ στον τομέα των συνόρων και της ασφάλειας· εκτιμά τη συμμετοχή με τον Οργανισμό της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) στις εργασίες στον τομέα της ασφάλειας· εκφράζει την ικανοποίησή του για τη συνεργασία με το Ευρωπαϊκό Ινστιτούτο για την Ισότητα των Φύλων (EIGE) με σκοπό την προετοιμασία των επιτόπιων εργασιών στο πλαίσιο της έρευνας II σχετικά με τη βία κατά των γυναικών·
5.	σημειώνει με ικανοποίηση ότι ο FRA υπερέβη σε μεγάλο βαθμό τους στόχους του όσον αφορά τους βασικούς δείκτες επιδόσεων και διατήρησε υψηλό επίπεδο ικανοποίησης των ενδιαφερόμενων μερών· εκφράζει την ικανοποίησή του για το γεγονός ότι, το 2022, ο FRA προχώρησε σε 28 δημοσιεύσεις, 3 062 ερευνητικά αποτελέσματα, 342 γραπτές ή λεκτικές εισηγήσεις, καθώς και διοργάνωσε ή συνδιοργάνωσε 134 συνεδριάσεις και εκδηλώσεις, και υπήρξαν 4 319 αναφορές του FRA από τα μέσα ενημέρωσης· σημειώνει με ικανοποίηση την αυξημένη συμμετοχή στα μέσα κοινωνικής δικτύωσης το 2022·
6.	εκφράζει την ικανοποίησή του για το υψηλό επίπεδο ικανοποίησης των ενδιαφερόμενων μερών από τις δραστηριότητες του FRA για την προώθηση της συνεργασίας μέσω της πλατφόρμας θεμελιωδών δικαιωμάτων το 2022· εκτιμά το γεγονός ότι ο FRA διοργάνωσε σειρά εκδηλώσεων, συμπεριλαμβανομένου του τέταρτου διαλόγου για τα θεμελιώδη δικαιώματα με τους νέους, καθώς και άλλων εργαστηρίων και διαδικτυακών σεμιναρίων για την προώθηση των δικαιωμάτων, των αξιών και των ελευθεριών· 
7.	αναγνωρίζει τον ρόλο του FRA στην ενδυνάμωση των εθνικών υποδομών για τα ανθρώπινα δικαιώματα, μέσω της συνεργασίας και της δημιουργίας συνεργειών με τους οργανισμούς ανθρωπίνων δικαιωμάτων και της εταιρικής σχέσης με τα θεσμικά όργανα της κοινωνίας των πολιτών· σημειώνει τη συνεχή καθοδήγησή του στον τομέα του ασύλου και της μετανάστευσης, με τακτικές επισκοπήσεις προς τα κράτη μέλη όσον αφορά τις ανησυχίες για τα θεμελιώδη δικαιώματα που σχετίζονται με τη μετανάστευση· εκφράζει την ικανοποίησή του για τον ρόλο του FRA στην προώθηση ενός αφηγήματος βασισμένου στα ανθρώπινα δικαιώματα με την ανάπτυξη αποτελεσματικής επικοινωνίας, τη συμμετοχή στην ανάπτυξη νέων ψηφιακών εφαρμογών και εργαλείων και τη συσπείρωση φορέων ανθρωπίνων δικαιωμάτων για την προώθηση των ευρωπαϊκών αξιών και ελευθεριών· 

